Potrivit unui comunicat al Direcţiei de Investigare a Infracţiunilor de Criminalitate Organizată şi Terorism, în perioada 2010 - 2014, principalul suspect, "personalitate marcanta a lumii interlope locale”, a constituit un grup infracţional organizat ce a racolat mai multe tinere pe care apoi le-a obligat să practice prostituţia în Spania, Franţa şi Germania, iar banii astfel obţinuţi ar fi fost însuşiţi de şapte membri ai grupării infracţionale, transmite corespondentul MEDIAFAX.

Recrutarea tinerelor era făcută de către unul dintre membrii grupării, fiind vizate doar fete care proveneau, de regulă, din familii dezorganizate, cu o situaţie materială precară.

Joi dimineaţă, procurorii DIICOT, împreună cu ofiţeri de poliţie judiciară din cadrul Serviciului de Combatere a Criminalităţii Organizate Călăraşi, au făcut 12 percheziţii domiciliare, nouă în judeţul Călăraşi şi trei în Constanţa, la domiciliile membrilor grupării infracţionale organizate, urmând ca la sediul DIICOT Călăraşi să fie aduse 16 persoane pentru audieri.

La activităţile de joi participă poliţişti ai Brigăzii de Combatere a Criminalităţii Organizate Bucureşti, ai Serviciului de Combatere a Criminalităţii Organizate Ialomiţa, precum şi jandarmi, acţiunea beneficiind şi de suportul de specialitate al Departamentului de Informaţii şi Protecţie Internă.

Procurorii DIICOT mai spun că bărbatul aflat în centrul grupării, cunoscut în trecut pentru activităţi similare de proxenetism şi prostituţie, este în prezent condamnat la o pedeapsă de 11 ani şi şase luni de închisoare.